Kleuter by Jhb-inkopiesentrum gevind; ouers dringend gesoekDie foto van die seuntjie wat op sosiale media versprei is. Dit is digitaal gemanipuleer om sy identiteit te beskerm. JONGSTE: Die seuntjie se ma is gevind en hy is in ‘n plek van veiligheid geplaas. Klik hier om die saak op Maroela Media te volg. NEEM KENNIS: Die ma van hierdie kind word van kinderverwaarlosing aangekla en Maroela Media moet dus gevolglik die kind se naam verwyder en sy gesig verbloem om sy identiteit te beskerm. Die polisie is dringend op soek na die ouers van ŉ tweejarige blondekopseuntjie wat Vrydag naby The Glen-inkopiesentrum in die suide van Johannesburg gevind is. Michelle Pelser, woordvoerder van die Mondeor-gemeenskapspolisiëringforum (GPF), het Saterdag aan Maroela Media gesê die kind se ouers is steeds nie gevind nie. “Lede van die gemeenskap het ŉ man met die seuntjie sien weg stap van The Glen-inkopiesentrum af. Hulle het die man gestop en gevra waar hy die seuntjie kry en hy het gesê hy het die kind by die inkopiesentrum gekry en hy is op soek na sy ouers,” het Pelser gesê. Die gemeenskapslede het die seuntjie teruggeneem na die sentrum en by die veiligheidswagte navraag gedoen. Hulle het egter nie die seuntjie herken nie en gesê niemand het ŉ vermiste kind aangemeld nie. “Ek het toe ŉ saak by die Mondeor-polisiestasie oopgemaak en sedertdien is ons dringend op soek na hierdie kind se ouers,” het Pelser gesê. ŉ Polisiebeampte by die Mondeor-polisiestasie het aan Maroela Media bevestig ŉ saak is oopgemaak en die ouers van die kind word steeds gesoek. Die seuntjie is tans in ŉ plek van veiligheid totdat sy ouers opgespoor kan word. Volgens Pelser is hy nie in staat om te sê wat sy naam is of wie sy ouers is nie. “Hy lyk egter glad nie getraumatiseerd nie en hy is ook nie beseer nie. Hy was aanvanklik baie stil gewees, maar hy lyk eintlik oukei,” het sy gesê. Pelser het gesê hoewel die seuntjie se foto al wyd op sosiale media en gemeenskapsforums versprei is, het niemand hom nog geëien nie. “Daar het in ŉ stadium mense ons gekontak en gesê dit kan moontlik hulle kind wees, maar dit was toe ouers van ŉ ander kind wat ook glo onlangs in die area vermis geraak het. Hulle het nie die foto’s van die seuntjie gesien nie. Hulle het net gehoor ŉ kind is gevind en toe dadelik gedink dit kan moontlik hulle kind wees,” het sy verduidelik. Gerugte dat die polisie weet wie die kind se ma is en dat sy glo gereeld haar kinders verlate êrens laat, kon nie deur Pelser bevestig word nie. “Ons weet nie waar daardie gerugte vandaan kom of wie dit versprei nie. Ons volg alle leidrade op, maar daardie inligting is nie bevestig nie. Ons weet nie in hierdie stadium wie die seuntjie se ouers is nie.” Enigiemand wat die seuntjie herken of meer inligting oor die saak het, kan Michelle Pelser skakel 084 292 9144.